Iso koulutusyhtymä yhtiöitetään Espoossa – "Sitoudumme noudattamaan julkisuuslakia"

KOULUTUS Omnian yhtiöittämisellä varaudutaan koulutusleikkauksiin. Työväenopisto rahoitetaan edelleen veroeuroilla.

Auli Pitkänen (vas.) ja Anneli Kuntsi ovat opiskelleet saksan kieltä Espoon työväenopistossa jo viisi vuotta. Keskiviikkona heitä opetti työväenopiston uudessa Tapiolan toimipisteessä Sabine Vilponen. Seppo Korkman

Seppo Korkman

Koulutuskuntayhtymä Omnian muuttuminen osayhtiöksi on herättänyt niin poliitikoissa kuin kuntalaisissakin pelkoa muun muassa työväenopiston toiminnan tulevaisuudesta.

Kauhukuvia on myös maalattu taas yhdestä uudesta kaupungin omistamasta yhtiöstä, joka toimisi kuin salaseura kaiken poliittisen valvonnan ulkopuolella.

–Espoon kaupunki kattaa jatkossakin budjetistaan työväenopiston ja aikuislukion toiminnan, painottaa tulevassa yhtiössä isännän ääntä käyttävän Espoon sivistystoimen johtaja Sampo Suihko

Jos työväenopiston toimintaa joskus joudutaan karsimaan, on syynä yleinen taloustilanne, ei nyt syntyvä yhtiörakenne.

Salaseuraksikaan yhtiö ei aio ruveta. Yhtiöjärjestykseen on erikseen kirjattu sitoutuminen julkisuuslain noudattamisesta. Koulutukselle ja sen tarjonnalle monipuolinen julkisuus on pelkästään hyväksi, Suihko painottaa.

Omnia koulutus Oy:llä on edessään haasteelliset ajat. Maan hallitus aikoo leikata muun muassa ammatillisesta koulutuksesta kymmeniä miljoonia.

–Onneksi omistajat ovat antaneet meille aikaa sopeuttaa toimintaa kiristyvässä taloustilanteessa vuosikymmenen vaihteeseen saakka, kuntayhtymän vs. johtaja Tapio Siukonen huomauttaa.

Irtisanomisia ei näillä näkymillä ole tulossa.

–Tietysti henkilöstömäärää eläköitymisten kautta sopeutetaan uuteen tilanteeseen.

Tällä hetkellä Omniassa työskentelee noin 870 ihmistä. Siukonen ei ryhdy ennustamaan työntekijämäärää vuonna 2020.

–On muistettava, että koulutuksen tarve alueella kasvaa koko ajan.

Lisää rahaa yhtiön kassaan Omnia lähtee hakemaan muun muassa yritysten henkilöstökoulutuksista sekä johtamis- ja kielikoulutusten järjestämisestä.

Tällä hetkellä nämä koulutukset tuottavat kuntayhtymälle muutaman miljoonan. Tulevaisuudessa tavoite on moninkertaistaa tuo tulovirta.

–Markkinat ovat kilpailtuja, mutta uskomme pärjäävämme kun tarjoamme korkeatasoista ja monipuolista opetusta, Siukonen huomauttaa.

Tulevaisuudessa Omnia koulutus Oy haluaa levittää lonkeroitaan aiempaa enemmän myös metroradan varteen.

–Se on linjaus, joka esimerkiksi tilaratkaisuissa tulee painamaan.

Yhtiön myötä Omnia keskittää koulutuspalettinsa tarjonnan entistä enemmän yhdelle luukulle. Opiskelijoille pyritään räätälöimään heitä parhaiten hyödyttävä opiskelupolku.

–Yksi haasteemme on vieraskielisten opiskelijoiden määrän nopea kasvu. Tänä syksynä ammatillisessa peruskoulutuksessa vieraskielisten osuus on jo 20 prosenttia.

Omnia koulutus Oy Espoon seudun koulutuskuntayhtymä Omnia muuttuu Omnia koulutus Oy:ksi vuoden 2018 alussa. Espoon kaupunki omistaa yhtiöstä noin 87 prosenttia, Kirkkonummi vajaat 12 ja Kauniainen reilut 1,5 prosenttia. Yhtiö järjestää jäsenkuntiensa ammattikoulutuksen sekä ostopalveluna työpajatoiminnan, sekä Espoon aikuislukion, työväenopiston ja maahanmuuttajakoulutuksen. Markkinoilla Omnia kilpailee muun muassa yrityksille tarjottavista koulutuksista sekä työvoimakoulutuksesta.